
Siviløkonomutdanningen

EKSAMEN I 15023 SKATTERETT 1 – Høgskolen i BodøPRIVATE 

Dato:
14. mai 2002 

Tid:
09.00-13.00

Hjelpemidler:
Norges lover, særtrykk av lover uten kommentarer, Jacob Jarøys eller Ole Gjems-Onstads skattelovsamling, Revisors Håndbok, kalkulator

Fagansvarlig:
Bjørn Espnes

Oppgavesettet består av 4 oppgaver.

Merknad:
Kandidaten skal henvise til aktuelle lovbestemmelser/forskrifter i forbindelse med de spørsmål som behandles. Presiser nødvendige forutsetninger.

OPPGAVE 1 (30 %)

Ekteparet Hans og Grete og barna Per (15 år), Pål (10 år) og Espen (5 år) bor i leid leilighet i Bodø. De betaler en leie på kr 8.000 pr måned, til sammen kr 96.000 på årsbasis. Utleier dekker utgifter til forsikring og offentlige avgifter på eiendommen.

Hans har grunnet ryggproblemer vært sykemeldt i hele 2001. Han har i denne perioden mottatt kr 280.000 i sykepenger. Ryggproblemene har vart over flere år. I 2001 hadde Hans kr 7.000 i utlegg til egenandeler hos lege, kiropraktor og fysioterapeut.

Grete er ansatt som juridisk konsulent i trygdeetaten. Hun har i 2001 mottatt lønn med kr 320.000 fra staten. Av denne lønnen er hun trukket kr 8.000 i egenandel til dekning av kollektiv pensjonsordning i arbeidsforhold. I fire måneder i 2001 arbeidet Grete med et prosjekt i trygdeetaten som medførte at hun måtte oppholde seg i Oslo. Arbeidsgiver dekket hybel i Oslo og hjemreiser hver helg. Dette utgjorde til sammen kr 85.000. Grete måtte selv sørge for mat. Til sammen var hun i Oslo 80 døgn i 2001.   

Espen har vært i barnehage i hele 2001. Det er i 2001 betalt kr 30.000 for plassen i barnehagen.

Per arbeidet hele skoleferien i en sportsforretning i Bodø. Han mottok til sammen kr 30.000 i lønn for dette. Pål har gått med aviser og tjent kr 6.000 på dette.

Leiligheten familien bor i har en egen hybelleilighet som leies ut.  Hybelleiligheten har felles inngang med familiens leilighet og utgjør ¼ av det totale arealet familien leier. Månedlig får de en leie på kr 3.000 for hybelleiligheten. Dette ga en inntekt for 2001 på kr 36.000. I tilknytning til hybelleiligheten hadde de utgifter til strøm og vedlikehold på kr 8.000.

Spørsmål:
Fastsett alminnelig inntekt og personinntekt for ovennevnte personer for 2001.

OPPGAVE 2 (45 %)

AS Supergirl driver klesforretning i Trondheim. Forretningen eies og drives av Berit Berg. Regnskapsmessig resultat før skatt for året 2001 var på kr 500.000. 

I det regnskapsmessig resultatet er det hensyntatt en ukurans i varelageret. Ved utgangen av 2001 hadde bedriften en beholdning av sommertøy som Berit tvilte på at hun kunne få solgt. Tøyet ble våren 2001 anskaffet for kr 50.000. Berit nedskrev verdien til kr 10.000. Bokført verdi på varelageret etter denne nedskrivningen var på kr 600.000. Pr 31.12.2000 var det bokført en avsetning for ukrans på kr 70.000.

Selskapets driftsmidler består av butikkinnredning, kasseapparat og en varebil. Regnskapsmessig var sum bokført verdi 1.1.2001 kr 300.000 og kr 200.000 den 31.12.2001. Endringen er foretatte bedriftsøkonomiske avskrivninger for 2001 på kr 100.000. 

Skattemessig hadde en følgende inngående saldoverdier 1.1.2001:


Saldogruppe a
Saldogruppe c
Saldogruppe d  

Saldo 1.1.2001
50.000
100.000
100.000

I tillegg til dette overtok Berit en annen klesforretning i 2001. I denne forbindelse overtok hun kun varelager. Dette varelageret inngår i de kr 600.000 som er omtalt tidligere. I tillegg betalte hun kr 200.000 for forretningsverdi (goodwill). Overtakelsen skjedde den 30.12.2001, noe som har medført at det ikke er foretatt bedriftsøkonomiske avskrivninger av forretningsverdien. Den skal bedriftsøkonomisk avskrives over de fem neste år.

Total utbetalt lønn, inkludert arbeidsgiveravgift og andre trygdeavgifter utgjør for 2001 kr 800.000. Av dette utgjør utbetalt lønn til Berit kr 400.000 og utbetalt lønn til de øvrige ansatte kr 300.000 . Det er betalt renter til bank med kr 20.000. Det er mottatt renter på kundefordringer med kr 5.000. Kundefordringene utgjorde kr 30.000 både 1.1. og 31.12.2001. Berit har ikke hatt tap på fordringer de siste årene og det er derfor ikke foretatt noen tapsavsetning verken 1.1. eller 31.12. 

Berit ga i julegave til hver av sine 3 ansatte et gavekort fra en plateforretning pålydende kr 500. Dette er kostnadsført i regnskapet. Det er videre kostnadsført kr 10.000 i kontingent til arbeidsgiverforening i 2001. 

Spørsmål 1
Fastsette alminnelig inntekt for AS Supergirl for 2001.

Spørsmål 2:
Fastsett beregnet personinntekt for Berit Berg fra virksomheten for 2001. I kapitalavkastningsgrunnlaget benyttes skattemessige verdier. Kapitalavkastningsgrunnlag 1.1.2001 var kr 1.000.000. 

Spørsmål 3:
Fastsett Berit Berg totale skattepliktige personinntekt for 2001. Forutsett her at hun ikke har andre inntekter enn de som er nevnt ovenfor. Beregnet personinntekt fra AS Supergirl for 2000 var på kr 500.000. 

OPPGAVE 3 (15 %)

Spørsmål:
Gi en redegjørelse om skattelovens hovedregler for periodisering av inntekter og kostnader. 

OPPGAVE 4 (10 %)

AS Verktøy & Utstyr driver jernvareforretning i Bodø. Selskapet har drevet virksomhet i mange år og er registreringspliktig næringsdrivende. I løpet av november måned i 2001 er følgende transaksjoner gjennomført (alle beløp er eksklusive merverdiavgift):

1.
AS Verktøy & Utstyr solgte en boremaskin til kr 2.000 til en kunde.  

2.
AS Verkstøy & Utstyr anskaffet 5 slipemaskiner for videresalg. Maskinene kostet til sammen kr 2.500 i innkjøp.

3.
AS Verktøy og Utstyr anskaffet en kontorstol til lagersjefen. Stolen kostet kr 3.000.

4.
AS Verktøy og utstyr kjøpte inn 10 vinglass som skulle gis i julegave til de ansatte. Glassene kostet til sammen kr 1.000.

Spørsmål:
For hver av de ovennevnte transaksjoner skal du angi den avgiftsmessige behandlingen. Vis de avgiftsbeløp som er aktuelle. Se bort fra eventuell investeringsavgift.

